JMART หมดยุคเฟื่องฟู
ประเด็นของหุ้น JMART คงมีเรื่องที่ต้องอธิบายมากมายหลายอย่าง ซึ่งแต่ละเรื่องก็เป็นผลเสียกับผู้บริหาร และบริษัทโดยตรง จึงต้องแยกเรื่องดังกล่าวออกเป็นเรื่อง ๆ เพื่อทำให้นักลงทุนมองเห็นความเสี่ยงของหุ้นตัวนี้ และจะทำให้นักลงทุนเพิ่มความระมัดระวังในการเข้าลงทุนในหุ้นที่ทำธุรกิจในลักษณะคล้ายคลึงกันอีกด้วยครับ
9 พ.ย. 2561

ตีแผ่บจ.ดัง
คุณสมคิด จากมีนบุรี กรุงเทพฯ พูดถึงสถานการณ์ของหุ้น JMART หรือ บริษัท เจ มาร์ท จำกัด (มหาชน) นับตั้งแต่ต้นปีค่อนข้างย่ำแย่หนัก ราคาหุ้นไหลลงต่อเนื่องราวกับบริษัทจะเจ๊งอย่างถาวร ขณะที่ผลประกอบการในช่วงครึ่งปีแรกก็ขาดทุนค่อนข้างมาก และคาดการณ์กันว่า ในครึ่งปีหลังจะขาดทุนหนักกว่าเดิม จึงอยากให้อาจารย์ช่วยประเมินสิ่งที่เกิดขึ้นในเที่ยวนี้ด้วยว่า “ผู้บริหารไม่เก่ง” หรือ “หมดยุคเฟื่องฟู” กันแน่ครับ
 
ประเด็นของหุ้น JMART คงมีเรื่องที่ต้องอธิบายมากมายหลายอย่าง ซึ่งแต่ละเรื่องก็เป็นผลเสียกับผู้บริหาร และบริษัทโดยตรง จึงต้องแยกเรื่องดังกล่าวออกเป็นเรื่อง ๆ เพื่อทำให้นักลงทุนมองเห็นความเสี่ยงของหุ้นตัวนี้ และจะทำให้นักลงทุนเพิ่มความระมัดระวังในการเข้าลงทุนในหุ้นที่ทำธุรกิจในลักษณะคล้ายคลึงกันอีกด้วยครับ
ด้วยเหตุนี้ถึงอยากให้นักลงทุนลองมองย้อนกลับไปในอดีตช่วง 3-4 ปีก่อน เพื่อประเมินสถานภาพธุรกิจของ JMART ซึ่งเป็นผู้จำหน่ายค้าปลีกและค้าส่งโทรศัพท์เคลื่อนที่ และสินค้าที่เกี่ยวข้องกับโทรศัพท์เคลื่อนที่ของผู้ผลิตโทรศัพท์เคลื่อนที่หลักทุกรายและผู้ให้บริการทุกเครือข่ายรวมถึงการขยายธุรกิจเข้าไปในตลาดจัดจำหน่ายกล้องดิจิทัล และอุปกรณ์ที่เกี่ยวข้องบูมขนาดไหน ?
หากมองธุรกิจดังกล่าวควบคู่กับพฤติกรรมของผู้บริโภคที่มีทั้งตลาดล่าง ตลาดกลาง และตลาดบน จะรู้ได้ทันทีว่า ตลาดล่างและตลาดกลางมีการขยายตัวดีมากในช่วง 3-4 ปีที่ผ่านมา ซึ่งเป็นผลมาจากกำลังซื้อของผู้คนเหล่านั้นมากขึ้น และสินค้ามือถือได้กลายเป็น “ปัจจัยที่ 5” ของการใช้ชีวิตประจำ ส่งผลให้บริษัทที่ทำธุรกิจเกี่ยวกับมือถือกอบโกยรายได้กันอย่างเต็มที่
ถึงกระนั้นเมื่อตลาดมือถือระดับล่างกับระดับกลางเริ่ม “อิ่มตัว” ซึ่งเป็นผลมาจากจำนวนหมายเลขโทรศัพท์ในประเทศไทยขึ้นไปถึง 100 ล้านเลขหมาย (ประชากรในประเทศมีแค่ 60 ล้านคน) ก็ทำให้ยอดขายเริ่มออกอาการอืด ๆ จนทำให้สินค้าของบริษัทเริ่มค้างสต๊อกมากขึ้น จึงส่งผลให้ผลการดำเนินงานของ JMART ในปี 2561 ส่อแววย่ำแย่หนักอย่างที่ไม่เคยเป็นมาก่อน
ตรงนี้เป็นข้อมูลที่ชี้ให้เห็นว่า เมื่อใดที่บริษัทเคลียร์สต๊อกดังกล่าวเสร็จสรรพเรียบร้อย และมีแผนการตลาดเพื่อปั๊มยอดขายใหม่เพิ่มเติม เมื่อนั้นผลประกอบการของบริษัทจะดีขึ้นอย่างเป็นรูปธรรม และราคาหุ้นในกระดานจะทะยานขึ้นอย่างแข็งแกร่งตามผลงานที่ดีขึ้น ซึ่งเป็นเหตุการณ์ที่เคยเกิดให้เห็นมาแล้วในช่วง 8 ปีที่ผ่านมานะครับ

วันนี้อาจารย์ถึงให้น้ำหนักเรื่อง “หมดยุคเฟื่องฟู” มากกว่าประเด็น “ผู้บริหารไม่เก่ง” เพราะเคยเห็นช่วงที่แย่สุดของหุ้นตัวนี้มาแล้ว ต่อจากนั้นก็เห็นช่วงที่ดีสุดของหุ้นเช่นกัน จึงไม่รู้สึกหนักใจเมื่อเห็นราคาหุ้นทิ้งตัวลงอย่างต่อเนื่อง เพราะกลุ่มผู้บริหารจะเป็นคนหาวิธีที่ทำให้ธุรกิจกลับมาดีดังเดิมนั่นเอง
เพียงแต่ตอนนี้ยังไม่รู้ว่า ผู้บริหารของ JMART จะทำให้บริษัทแห่งนี้กลับมาดีขึ้นได้เมื่อไหร่ ?
สภาแมงเม่า : ดร.สมชาย
…
